Joggie gee weer hoop | Netwerk24
Joggie gee weer hoop
Daar is vir my niks meer hartverblydend as om te sien hoe mense goed is vir mekaar nie.
Die afgelope week volg ek die storie van die petroljoggie in Khayelitsha wat verlede Donderdagoggend by die vulstasie langs die N2-hoofweg in die Wes-Kaap waar hy as petroljoggie werk, R100 se brandstof in 'n kliënt se motor ingegooi en self daarvoor betaal het sodat sy veilig by 'n kliënt in Tuine, Kaapstad, kon uitkom.
Die kliënt het eers nadat sy by die vulstasie vir brandstof stilgehou het, tot haar ontsteltenis besef dat sy nie haar bankkaart by haar het nie.
Die petroljoggie het tot haar redding gekom.
'n Projek is begin om geld vir die petroljoggie in te samel ná sy vrygewige daad.
Teen Maandagoggend het die skarefinansieringsplatform reeds 'n ongelooflike R362 233 vir hom ingesamel.
In Xhosa is die petroljoggie se naam Nkosikho, wat beteken "God lewe".
Hy het gesê sy bedoeling was nooit om enige erkenning of betaling te kry vir dit wat hy gedoen het nie.
Stories soos hierdie laat my weer hoop kry vir die mense van ons land.
En net soos die petroljoggie in 'n onderhoud sê, hoop ek dit steek by elkeen van ons vas: "Ons moet in dié land na mekaar omsien deur mekaar aan te spoor tot liefde en goeie dade."